Næringspolitikk har alltid vore viktig for Arbeidarpartiet, og no er me i ferd med å levera, slik som me har lova i Soria Moria-erklæringa. Me fører ein politikk som sikrar næringslivet gode og føreseielege rammevilkår, saman med ein ansvarleg økonomisk politikk. Me vil leggja til rette for nye arbeidsplassar, og me vil vidareutvikla dei me har. Det går bra for næringslivet her i landet no, og arbeidsløysa går ned. Her om dagen kunne me lesa i avisa at norske bedriftsleiarar er blant dei mest optimistiske i Europa, og at dei tilset fleire folk. Aldri har det vore fleire folk i arbeid her i landet. Ifølgje SSB var det over 2,3 millionar i arbeid i fyrste kvartal. Men det betyr ikkje at me skal lena oss tilbake og innta ei passiv haldning til næringspolitikken – tvert imot! Regjeringa har dette fyrste halvåret lagt grunnlaget for ein langt meir offensiv næringspolitikk enn det den førre regjeringa gjorde. Som stikkord for dette vil eg kort nemna næringsretta designpakke, ein aktiv eigarskapspolitikk, ny satsing på romfart, gradert arbeidsgivaravgift og såkornfond. Me vil satsa målretta på dei næringane der me er gode. Maritime næringar er blant desse. Me har teke viktige grep for å sikra arbeidsplassar og vekst i dei maritime næringane. Eit døme på det er at me frå 1. juli utvidar nettolønnsordninga til konkurranseutsette skip i NOR-registeret. Styrkinga av MARUT er eit anna døme. Dette vil bidra til å gjera oss verdsleiande innan maritim forsking, kompetanseutvikling og nyskaping. Dette er med på å halda ved lag vår posisjon som ein leiande maritim nasjon. Regjeringa satsar òg på marin sektor. Som ein stor og viktig fiskerinasjon må me vera leiande på trygg sjømat. I revidert budsjett er det no lagt inn ekstra løyvingar til dette arbeidet. Regjeringa følgjer opp Soria Moria-erklæringa på punktet om at norsk patentpolitikk skal verta betre. Det er viktig å sikra patentrettane på høgd med det som våre konkurrentland har. Regjeringa søkjer no om norsk medlemskap i Den europeiske patentorganisasjonen, EPO. Dette vil gjera det både billigare og enklare for norske bedrifter, nettopp for at dei skal kunna sikra sine viktigaste verdiar, nemleg retten til innovasjonane sine. I revidert har me òg sett av 6,6 mill. kr til enklare innrapportering. Dette er eit viktig grep i arbeidet med fornying og forenkling av offentleg sektor, og noko som òg vil koma næringslivet til gode. Eg er glad for at me har ei regjering som vil satsa på kvinner i næringslivet, og som vil stimulera kvinner til å starta eigne bedrifter. Me har sett i verk lova om 40 pst. kvinneandel i styra. Innovasjon Norge har fått øyremerkt 10 mill. kr til ekstrasatsing på kvinnelege gründerar, og kvinnesatsinga står òg sentralt i den distriktsmeldinga som kommunalministeren lanserer i dag. Denne regjeringa ser det som både naturleg og viktig at kvinner i større grad tek del i næringsutviklinga. Difor må eg seia at eg vart ganske overraska over opposisjonen, som her om dagen foreslo å laga ei ny aksjelov for småbedrifter og argumenterte m.a. med at det var «enklare for kvinner dersom det vart ei enklare lov». Dette synest eg er ei nedvurdering av kvinner som eg tek sterkt avstand frå. Reiselivet har eit stort potensial i landet vårt. Me har i Soria Moria-erklæringa store mål, og Regjeringa er godt i gang med å leggja rammene for korleis morgondagens reiseliv skal sjå ut. Det er laga ein ny merkevarestrategi for Noreg som turistreisemål. Dette er gode retningslinjer som reiselivsbedriftene kan nytta seg av. Ein annan god reiskap er eit frivillig kvalitetssikringssystem for bedrifter som vil marknadsføra seg som ein del av den norske merkevara. Næringspolitikken er faktisk noko av det viktigaste for framtida vår, for det dreiar seg om kva me skal leva av i ein knallhard global konkurransesituasjon.